http://www.thaigov.go.th

วันนี้ (2 พฤษภาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ

พ.ศ. 2559 รวม 6 ฉบับ

2. เรื่อง ร่างกฎกระทรวงแบ่งส่วนราชการกรมสอบสวนคดีพิเศษ กระทรวงยุติธรรม

พ.ศ. ....

3. เรื่อง ร่างระเบียบว่าด้วยการรักษาความลับของทางราชการ (ฉบับที่ ..) พ.ศ. ....

และร่างประกาศสำนักนายกรัฐมนตรี เรื่อง กำหนดแบบเอกสารตามระเบียบว่า ด้วยการรักษาความลับของทางราชการ (ฉบับที่ ..) พ.ศ. ....

|  |
| --- |
| **ต่างประเทศ** |

4. เรื่อง การจัดทำและลงนามร่างความตกลงว่าด้วยการเป็นเจ้าของภาพจัดงาน UNWTO World Forum on Gastronomy Tourism ครั้งที่ 4 ระหว่างรัฐบาลไทยและ องค์การการท่องเที่ยวโลก

5. เรื่อง ขอความเห็นชอบปฏิญญาร่วมรัฐมนตรีของการประชุมร่วมระดับรัฐมนตรีของ บันทึกความเข้าใจโตเกียวและปารีสว่าด้วยการตรวจและควบคุมเรือในฐานะ รัฐเจ้าของท่า

6. เรื่อง ร่างบันทึกความเข้าใจระหว่างกรมสอบสวนคดีพิเศษกับกระทรวงตรวจคนเข้าเมือง และพิทักษ์เขตแดนแห่งเครือรัฐออสเตรเลีย (ร่างบันทึกความเข้าใจว่าด้วยการ เปิดเผยและการใช้ข้อมูล)

|  |
| --- |
| **แต่งตั้ง** |

7. เรื่อง แจ้งรายชื่อโฆษกและรองโฆษกกระทรวงพาณิชย์

8. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (รองเลขาธิการ) (สำนักงานป้องกันและปราบปรามการฟอกเงิน)

9. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

10. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ตรวจราชการ

กระทรวงแรงงาน (กระทรวงแรงงาน)

11. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

12. เรื่อง แต่งตั้งกรรมการผู้ทรงคุณวุฒิในคณะกรรมการธุรกรรมทางอิเล็กทรอนิกส์

13. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

(สำนักนายกรัฐมนตรี)

14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

15. เรื่อง รัฐบาลสาธารณรัฐชิลีเสนอขอแต่งตั้งเอกอัครราชทูตวิสามัญผู้มีอำนาจเต็มแห่ง สาธารณรัฐชิลีประจำประเทศไทย (กระทรวงการต่างประเทศ)

16. เรื่อง การแต่งตั้งบุคคลเพื่อมาปฏิบัติหน้าที่ในสำนักงานบริหารนโยบายของ นายกรัฐมนตรีตามระเบียบสำนักนายกรัฐมนตรีว่าด้วยสำนักงานบริหารนโยบาย ของนายกรัฐมนตรี พ.ศ. 2560

- คำสั่งนายกรัฐมนตรี ที่ 15/2560 เรื่อง ให้ข้าราชการและพนักงาน ราชการมาปฏิบัติหน้าที่ในสำนักงานบริหารนโยบายของนายกรัฐมนตรี อีกหน้าที่หนึ่ง

- คำสั่งนายกรัฐมนตรี ที่ 16/2560 เรื่องแต่งตั้งรองผู้อำนวยการ ที่ปรึกษา ประจำสำนักงาน ผู้ช่วยผู้อำนวยการ สำนักงานบริหารนโยบายของ นายกรัฐมนตรี

- คำสั่งนายกรัฐมนตรี ที่ 17/2560 เรื่องแต่งตั้งผู้ทรงคุณวุฒิใน คณะกรรมการบริหารสำนักงานบริหารนโยบายของนายกรัฐมนตรี

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงออกตามความในพระราชบัญญัติพลังงานนิวเคลียร์เพื่อสันติ พ.ศ. 2559 รวม 6 ฉบับ**

คณะรัฐมนตรีมีมติอนุมัติหลักการร่างกฎกระทรวง รวม 6 ฉบับ ตามที่กระทรวงวิทยาศาสตร์และเทคโนโลยี (วท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวงฯ รวม 6 ฉบับ**

1. **ร่างกฎกระทรวงกำหนดหลักเกณฑ์ วิธีการ เงื่อนไข และระยะเวลาในการวางหลักประกันเกี่ยวกับวัสดุกัมมันตรังสี เครื่องกำเนิดรังสี วัสดุนิวเคลียร์ และสถานประกอบการทางนิวเคลียร์ และในการเข้าดำเนินการของพนักงานเจ้าหน้าที่ พ.ศ. ....** มีสาระสำคัญเป็นการกำหนดให้ผู้รับใบอนุญาตวางหลักประกันเพื่อ การจัดการกากกัมมันตรังสี การจัดการเชื้อเพลิงนิวเคลียร์ใช้แล้ว และเพื่อการเข้าดำเนินการของพนักงานเจ้าหน้าที่

2. **ร่างกฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาตเกี่ยวกับวัสดุกัมมันตรังสี พ.ศ. ....** มีสาระสำคัญเป็นการกำหนดหลักเกณฑ์ วิธีการ และเงื่อนไขเกี่ยวกับการขอรับใบอนุญาต การออกใบอนุญาต และการต่อใบอนุญาต

3. **ร่างกฎกระทรวงกำหนดหลักเกณฑ์ วิธีการ และเงื่อนไขในการแจ้งการมีไว้ในครอบครองหรือใช้วัสดุกัมมันตรังสี พ.ศ. ....** มีสาระสำคัญเป็นการกำหนดหลักเกณฑ์ วิธีการ และเงื่อนไขในการแจ้งการมีไว้ในครอบครองหรือนำเข้าซึ่งวัสดุกัมมันตรังสี

4. **ร่างกฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาตเกี่ยวกับวัสดุนิวเคลียร์และเชื้อเพลิงนิวเคลียร์ใช้แล้ว พ.ศ. ....** มีสาระสำคัญเป็นการกำหนดให้การมีไว้ในครอบครองหรือ ใช้วัสดุนิวเคลียร์ นำเข้า ส่งออก หรือนำผ่านวัสดุนิวเคลียร์ จะต้องได้รับอนุญาต รวมทั้งกำหนดให้การนำเข้า ส่งออก หรือนำผ่านเชื้อเพลิงนิวเคลียร์ใช้แล้ว จะต้องได้รับใบอนุญาต

5. **ร่างกฎกระทรวงกำหนดหลักเกณฑ์ วิธีการ และเงื่อนไขการแจ้งการครอบครองวัสดุนิวเคลียร์ พ.ศ. ....** มีสาระสำคัญเป็นการกำหนดให้ผู้มีไว้ในครอบครองวัสดุนิวเคลียร์บางประเภทที่ไม่ต้องขอรับใบอนุญาต จะต้องแจ้งการครอบครองวัสดุนิวเคลียร์ต่อเลขาธิการสำนักงานปรมาณูเพื่อสันติ

6. **ร่างกฎกระทรวงกำหนดหลักเกณฑ์ วิธีการ และเงื่อนไขการโอนใบอนุญาตเกี่ยวกับวัสดุกัมมันตรังสี เครื่องกำเนิดรังสี วัสดุนิวเคลียร์และสถานประกอบการทางนิวเคลียร์ พ.ศ. ....** มีสาระสำคัญเป็น การกำหนดหลักเกณฑ์ วิธีการ และเงื่อนไขการโอนใบอนุญาตเกี่ยวกับวัสดุกัมมันตรังสี เครื่องกำเนิดรังสี วัสดุนิวเคลียร์และสถานประกอบการทางนิวเคลียร์

**2. เรื่อง ร่างกฎกระทรวงแบ่งส่วนราชการกรมสอบสวนคดีพิเศษ กระทรวงยุติธรรม พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการกรมสอบสวนคดีพิเศษ กระทรวงยุติธรรม พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่ง ร่างกฎกระทรวงดังกล่าวให้รัฐมนตรีว่าการกระทรวงยุติธรรมลงนาม และประกาศในราชกิจจานุเบกษาต่อไป ทั้งนี้ มอบหมายให้กระทรวงยุติธรรม (ยธ.) รับความเห็นของสำนักงาน ก.พ. ไปพิจารณาดำเนินการต่อไปด้วย

**สาระสำคัญของร่างกฎกระทรวง**

ปรับปรุงกฎกระทรวงแบ่งส่วนราชการกรมสอบสวนคดีพิเศษ ยธ. พ.ศ. 2554 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| ให้แบ่งส่วนราชการกรมสอบสวนคดีพิเศษ ดังนี้  1. สำนักบริหารกลาง  2. กองกฎหมาย  3. สำนักกิจการต่างประเทศและคดีอาชญากรรมระหว่างประเทศ  4. สำนักคดีการเงินการธนาคาร  5. สำนักคดีความมั่นคง  6. สำนักคดีคุ้มครองผู้บริโภคและสิ่งแวดล้อม  7. สำนักคดีทรัพย์สินทางปัญญา  8. สำนักคดีเทคโนโลยีและสารสนเทศ  9. สำนักคดีภาษีอากร  10. สำนักคดีอาญาพิเศษ 1  11. สำนักคดีอาญาพิเศษ 2  12. สำนักคดีอาญาพิเศษ 3  13. สำนักเทคโนโลยีและศูนย์ข้อมูลการตรวจสอบ  14. สำนักนโยบายและยุทธศาสตร์  15. สำนักปฏิบัติการคดีพิเศษภาค  16. สำนักปฏิบัติการพิเศษ  17. สำนักพัฒนาและสนับสนุนคดีพิเศษ | ให้แบ่งส่วนราชการกรมสอบสวนคดีพิเศษ ดังนี้  1. สำนักงานเลขานุการกรม  2. กองกฎหมาย  3. กองกิจการต่างประเทศและคดีอาชญากรรมระหว่างประเทศ  4. **กองคดีการค้ามนุษย์**  5. กองคดีการเงินการธนาคาร**และการฟอกเงิน**  6. **กองคดีความผิดเกี่ยวกับการเสนอราคาต่อหน่วยงานของรัฐ**  7. กองคดีความมั่นคง  8. กองคดีคุ้มครองผู้บริโภค  9. **กองคดีทรัพยากรธรรมชาติและสิ่งแวดล้อม**  10. กองคดีทรัพย์สินทางปัญญา  11. กองคดีเทคโนโลยีและสารสนเทศ  12. **กองคดีธุรกิจการเงินนอกระบบ**  13. กองคดีภาษีอากร  14. กองเทคโนโลยีและศูนย์ข้อมูลการตรวจสอบ  15. กองนโยบายและยุทธศาสตร์  16. **กองบริหารคดีพิเศษ**  17. กองปฏิบัติการคดีพิเศษภาค  18. กองปฏิบัติการพิเศษ  19. กองพัฒนาและสนับสนุนคดีพิเศษ |

**3. เรื่อง ร่างระเบียบว่าด้วยการรักษาความลับของทางราชการ (ฉบับที่ ..) พ.ศ. .... และร่างประกาศสำนักนายกรัฐมนตรี เรื่อง กำหนดแบบเอกสารตามระเบียบว่าด้วยการรักษาความลับของทางราชการ (ฉบับที่ ..)**

**พ.ศ. ....**

คณะรัฐมนตรีมีมติอนุมัติในหลักการร่างระเบียบว่าด้วยการรักษาความลับของทางราชการ

(ฉบับที่ ..) พ.ศ. .... และร่างประกาศสำนักนายกรัฐมนตรี เรื่อง กำหนดแบบเอกสารตามระเบียบว่าด้วยการรักษาความลับของทางราชการ (ฉบับที่ ..) พ.ศ. .... ตามที่สำนักงานปลัดสำนักนายกรัฐมนตรี (สปน.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้ และให้สำนักงานปลัดสำนักนายกรัฐมนตรีรับร่างประกาศสำนักนายกรัฐมนตรี เรื่อง กำหนดแบบเอกสารตามระเบียบว่าด้วยการรักษาความลับของทางราชการ (ฉบับที่ ..) พ.ศ. .... ไปพิจารณาดำเนินการตามกฎหมายและระเบียบที่เกี่ยวข้องต่อไป โดยให้รับความเห็นของสำนักข่าวกรองแห่งชาติไปพิจารณาดำเนินการด้วย

**สาระสำคัญของร่างระเบียบฯ และร่างประกาศฯ**

1. **ร่างระเบียบว่าด้วยการรักษาความลับของทางราชการ (ฉบับที่ ..) พ.ศ. ....** เป็นการแก้ไขเพิ่มเติมระเบียบว่าด้วยการรักษาความลับของทางราชการ พ.ศ. 2544 ซึ่งบังคับใช้มาเป็นเวลานานแล้ว เพื่อให้สอดคล้องกับสภาพการณ์ในปัจจุบัน โดยแก้ไขชื่อหัวหน้าหน่วยงานของรัฐจากเดิม “กองบัญชาการทหารสูงสุด”

เป็น “กองบัญชาการกองทัพไทย” และ “ประธานสภาตำบล” “ประธานกรรมการบริหารองค์การบริหารส่วนตำบล” เป็น “นายกองค์การบริหารส่วนตำบล” และกำหนดเพิ่มเติมให้กองบัญชาการตำรวจสันติบาล สำนักงานตำรวจแห่งชาติ เป็น “องค์การรักษาความปลอดภัยฝ่ายตำรวจ” เพื่อให้สอดคล้องกับโครงสร้างและอำนาจหน้าที่ของหน่วยงานของรัฐในปัจจุบัน กำหนดแบบเอกสารเกี่ยวกับข้อมูลข่าวสารลับเพิ่มเติม และกำหนดให้มีการรายงานและประเมินผลการปฏิบัติเกี่ยวกับข้อมูลข่าวสารลับของหน่วยงานของรัฐ

2. ร่างประกาศสำนักนายกรัฐมนตรี เรื่อง กำหนดแบบเอกสารตามระเบียบว่าด้วยการรักษาความลับของทางราชการ (ฉบับที่ ..) พ.ศ. .... เป็นการกำหนดแบบรายงานการตรวจสอบข้อมูลข่าวสารลับ แบบรายงานผลการปฏิบัติเกี่ยวกับข้อมูลข่าวสารลับ แบบใบรับรองการโอนข้อมูลข่าวสารลับ และปรับปรุงแบบ ใบตอบรับ เพื่อให้มีความเหมาะสมและสอดคล้องกับร่างระเบียบตามข้อ 1.

|  |
| --- |
| **ต่างประเทศ** |

**4. เรื่อง การจัดทำและลงนามร่างความตกลงว่าด้วยการเป็นเจ้าของภาพจัดงาน UNWTO World Forum on Gastronomy Tourism ครั้งที่ 4 ระหว่างรัฐบาลไทยและองค์การการท่องเที่ยวโลก**

คณะรัฐมนตรีมีมติเห็นชอบและอนุมัติตามที่กระทรวงการท่องเที่ยวและกีฬา (กก.) เสนอ ดังนี้

1. เห็นชอบในการจัดทำร่างความตกลงว่าด้วยการเป็นเจ้าภาพจัดงาน UNWTO World Forum on Gastronomy Tourism ครั้งที่ 4 ระหว่างรัฐบาลไทยและองค์การการท่องเที่ยวโลก (United Nations World Tourism Organization: UNWTO) ทั้งนี้ หากก่อนลงนามมีความจำเป็นต้องปรับปรุงแก้ไขร่างความตกลงฯ

ในส่วนที่ไม่ใช่สาระสำคัญ ให้ กก. พิจารณาดำเนินการได้ โดยไม่ต้องเสนอคณะรัฐมนตรีพิจารณาอีกครั้ง

2. อนุมัติให้รัฐมนตรีว่าการกระทรวงการท่องเที่ยวและกีฬาหรือผู้ที่ได้รับมอบหมายเป็นผู้ลงนามในร่างความตกลงดังกล่าว

3. อนุมัติให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้แก่รัฐมนตรีว่าการกระทรวงการท่องเที่ยวและกีฬาหรือผู้ที่ได้รับมอบหมาย

**สาระสำคัญของร่างความตกลงฯ** ได้แก่ 1) **สิทธิความคุ้มกันและสิ่งอำนวยความสะดวก** เช่น ผู้เข้าร่วมงานและเจ้าหน้าที่ทุกคนที่ปฏิบัติหน้าที่ในงานดังกล่าว (ถือว่าเป็นตัวแทนของประเทศสมาชิก UNWTO)

จะได้รับสิทธิ์และความคุ้มกันตามอนุสัญญาว่าด้วยเอกสิทธิ์และความคุ้มกันของทบวงการชำนัญพิเศษของปี ค.ศ. 1947 2) **เงื่อนไขสำหรับการจัดงาน** เช่น (1) การเตรียมการสิ่งอำนวยความสะดวกและบริการต่าง ๆ ให้กับ UNWTO วิทยากรและผู้เข้าประชุมเพื่อให้บรรลุวัตถุประสงค์ของงานดังกล่าว เช่น สถานที่และเครื่องมือ (คอมพิวเตอร์ เครื่องสแกน เป็นต้น) การบริหาร (บริการตั่วเครื่องบินไป – กลับ ระหว่างประเทศ ที่พักรวมอาหารเช้า การรับและส่งจากโรงแรม สถานที่ประชุม สนามบิน ตลอดจนกิจกรรมต่าง ๆ) (2) รัฐบาลไทยจะต้องชดใช้และรับผิดชอบในเหตุของการได้รับบาดเจ็บหรือความเสียหายที่อาจเกิดขึ้นกับบุคคลหรือสิ่งอำนวยความสะดวกที่รัฐบาลจัดเตรียมให้ (3) รัฐบาลไทยต้องมีมาตรการที่จำเป็นเพื่อสร้างความมั่นใจต่อความปลอดภัยและความมั่นคงให้กับผู้เข้าร่วมงาน (4) การมีข้อโต้แย้ง ข้อขัดแย้ง การละเมิดหรือข้อเรียกร้องใด ๆ ที่เกิดขึ้นจากหรือเกี่ยวข้องกับร่างความตกลงนี้จะต้องได้รับการตัดสินโดยอนุญาโตตุลาการ

ทั้งนี้ การจัดทำร่างความตกลงฯ จะเป็นการเสริมสร้างภาพลักษณ์ที่ดีต่อประเทศไทย และคาดว่าจะสามารถลงนามร่างความตกลงฯ ระหว่างรัฐบาลไทยและองค์การการท่องเที่ยวโลกในระหว่างงาน UNWTO World Forum on Gastronomy Tourism ครั้งที่ 3 ระหว่างวันที่ 8 – 9 พฤษภาคม 2560 ณ เมือง San Sebastian ราชอาณาจักรสเปน

**5. เรื่อง ขอความเห็นชอบปฏิญญาร่วมรัฐมนตรีของการประชุมร่วมระดับรัฐมนตรีของบันทึกความเข้าใจโตเกียวและปารีสว่าด้วยการตรวจและควบคุมเรือในฐานะรัฐเจ้าของท่า**

คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

1. เห็นชอบร่างปฏิญญาร่วมรัฐมนตรีของการประชุมร่วมระดับรัฐมนตรีของบันทึกความเข้าใจโตเกียวและปารีสว่าด้วยการตรวจและควบคุมเรือในฐานะรัฐเจ้าของท่าและหากมีความจำเป็นต้องแก้ไขร่างปฏิญญาฯ ที่ไม่ใช่สาระสำคัญและเป็นประโยชน์ต่อประเทศไทย ให้อยู่ในดุลพินิจของคณะผู้แทนไทยโดยไม่ต้องนำเสนอคณะรัฐมนตรีเพื่อพิจารณาอีกครั้ง

2. อนุมัติให้รัฐมนตรีช่วยว่าการกระทรวงคมนาคม (นายพิชิต อัคราทิตย์) ลงนามให้การรับรองร่างปฏิญญาร่วมฯ ดังกล่าว

**ร่างปฏิญญาร่วมฯ** มีสาระสำคัญคือ เป็นการยืนยันเจตนารมณ์ของประเทศสมาชิกบันทึกความเข้าใจปารีสและบันทึกความเข้าใจโตเกียวที่เข้าร่วมการประชุมในครั้งนี้ที่จะร่วมมือและทำงานร่วมกันในระดับภูมิภาคเพื่อมุ่งสู่ “การปกป้องการขนส่งทางทะเล อย่างรับผิดชอบและยั่งยืน”เพื่อขจัดการขนส่งทางทะเลที่ต่ำกว่ามาตรฐานผ่านการดำเนินการต่าง ๆ เช่น การแลกเปลี่ยนข้อมูลระหว่างกันของประเทศสมาชิกเพื่อเพิ่มประสิทธิภาพในการควบคุม ประเมินผล และตรวจสอบเรือของรัฐเจ้าของท่า การพัฒนาเจ้าหน้าที่ตรวจควบคุมเรือของรัฐเจ้าของท่า และผู้ที่ทำงานบนเรือ การดำเนินการตรวจสอบข้อกล่าวหากรณีทุจริตใด ๆ และดำเนินการให้เหมาะสมในกรณีที่ตรวจพบ และการส่งเสริมให้ประเทศสมาชิกมีโอกาสที่เท่าเทียมกันเพื่อยกระดับความปลอดภัยในการขนส่ง คุ้มครองสิ่งแวดล้อม และส่งเสริมให้คนประจำเรือมีสภาพความเป็นอยู่บนเรือที่ดีขึ้น โดยมุ่งเน้นให้ประเทศสมาชิกปฏิบัติตามมาตรฐานขององค์การทางทะเลระหว่างประเทศ (International Maritime Organization : IMO) และองค์การแรงงานระหว่างประเทศ (International Labour Organization : ILO) ภายใต้การตรวจและควบคุมเรือของรัฐเจ้าของท่าของทั้งสองภูมิภาค

**6. เรื่อง ร่างบันทึกความเข้าใจระหว่างกรมสอบสวนคดีพิเศษกับกระทรวงตรวจคนเข้าเมืองและพิทักษ์เขตแดนแห่งเครือรัฐออสเตรเลีย (ร่างบันทึกความเข้าใจว่าด้วยการเปิดเผยและการใช้ข้อมูล)**

คณะรัฐมนตรีมีมติอนุมัติตามที่กระทรวงยุติธรรม (ยธ.) เสนอ ดังนี้

                   1. อนุมัติร่างบันทึกความเข้าใจว่าด้วยการเปิดเผยและการใช้ข้อมูลระหว่างกรมสอบสวนคดีพิเศษ (Department of Special Investigation: DSI) แห่งราชอาณาจักรไทยกับกระทรวงตรวจคนเข้าเมืองและ การป้องกันเขตแดนแห่งเครือรัฐออสเตรเลีย

                   2. อนุมัติให้อธิบดีกรมสอบสวนคดีพิเศษเป็นผู้ลงนามในบันทึกความเข้าใจฯ

**สาระสำคัญของเรื่อง**

          ยธ. รายงานว่า สำนักงานพิทักษ์เขตแดนแห่งออสเตรเลีย (Australian Border Force: ABF) ได้หารือข้อราชการและความร่วมมือด้านต่าง ๆ กับ DSI โดยทั้งสองฝ่ายได้ร่วมกันจัดทำร่างบันทึกความเข้าใจว่าด้วยการเปิดเผยและการใช้ข้อมูลระหว่าง DSI แห่งราชอาณาจักรไทยกับกระทรวงตรวจคนเข้าเมืองและการพิทักษ์เขตแดนเครือรัฐออสเตรเลีย ซึ่งร่างบันทึกความเข้าใจดังกล่าวมีวัตถุประสงค์ที่จะเสริมสร้างความสัมพันธ์และความร่วมมือที่จะนำไปสู่การเปิดเผยข้อมูลข่าวสาร กฎ ระเบียบ ความรับผิดชอบที่เกี่ยวข้องกับการใช้ข้อมูลข่าวสาร และความร่วมมือทางด้านเทคนิคที่เกี่ยวข้องเพื่อการปราบปรามอาชญากรรมข้ามชาติที่คุกคามประเทศคู่ภาคีรวมไปถึงการสืบสวนสอบสวน

**สาระสำคัญของร่างบันทึกความเข้าใจว่าด้วยการเปิดเผยและการใช้ข้อมูล** มีวัตถุประสงค์ ดังนี้

(1) สร้างความสัมพันธ์ให้เกิดความร่วมมือระหว่างผู้เข้าร่วมเพื่อให้สามารถเปิดเผยข้อมูลและมีความร่วมมือทางวิชาการที่เกี่ยวข้อง (2) กำหนดหน้าที่ความรับผิดชอบด้านกฎหมาย ด้านการบริหารจัดการ และกระบวนการดำเนินงานที่เกี่ยวข้องกับการเปิดเผยข้อมูลและการใช้ข้อมูลดังกล่าวต่อไป (3) ส่งเสริมความสัมพันธ์ผ่านการบริหารจัดการและกระบวนการดำเนินงานตามความเหมาะสม

|  |
| --- |
| **แต่งตั้ง** |

**7. เรื่อง แจ้งรายชื่อโฆษกและรองโฆษกกระทรวงพาณิชย์**

คณะรัฐมนตรีมีมติรับทราบรายชื่อโฆษกและรองโฆษกกระทรวงพาณิชย์ ตามที่กระทรวงพาณิชย์ (พณ.) เสนอ ดังนี้ 1. นางสาวพิมพ์ชนก วอนขอพร เป็นโฆษกกระทรวงพาณิชย์ 2. นางสาวรัตนา เธียรวิศิษฎ์สกุล เป็นรองโฆษกกระทรวงพาณิชย์ 3. นางสาววิไลวรรณ ทัพวงศ์ศรี เป็นรองโฆษกกระทรวงพาณิชย์ ตามคำสั่ง

พณ. ที่ 657/2559 เรื่อง แต่งตั้งโฆษกและรองโฆษก พณ. และคำสั่ง พณ. ที่ 123/2560 เรื่อง แต่งตั้งรองโฆษก

พณ. เพิ่ม

**8. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (รองเลขาธิการ) (สำนักงานป้องกันและปราบปรามการฟอกเงิน)**

คณะรัฐมนตรีมีมติอนุมัติตามที่สำนักงานป้องกันและปราบปรามการฟอกเงินเสนอ รับโอน **พลตำรวจตรี รมย์สิทธิ์ วีริยาสรร** ข้าราชการตำรวจ ตำแหน่ง รองผู้บัญชาการ สำนักงานคณะกรรมการข้าราชการตำรวจ สำนักงานตำรวจแห่งชาติ และแต่งตั้งให้เป็นข้าราชการพลเรือนสามัญ ตำแหน่ง รองเลขาธิการคณะกรรมการป้องกันและปราบปรามการฟอกเงิน สำนักงานป้องกันและปราบปรามการฟอกเงิน ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนข้าราชการดังกล่าว

**9. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นายสุรศักดิ์ สุภารัตน์** อัครราชทูต สถานเอกอัครราชทูต ณ กรุงพริทอเรีย สาธารณรัฐแอฟริกาใต้ ดำรงตำแหน่ง เอกอัครราชทูต สถานเอกอัครราชทูต ณ กรุงบราซิเลีย สหพันธ์สาธารณรัฐบราซิล

2. **นางจุฬามณี ชาติสุวรรณ** อัครราชทูต คณะผู้แทนถาวรไทยประจำสหประชาชาติ ณ นครนิวยอร์ก สหรัฐอเมริกา ดำรงตำแหน่ง เอกอัครราชทูต สถานเอกอัครราชทูต ณ กรุงโคลัมโบ สาธารณรัฐสังคมนิยมประชาธิปไตยศรีลังกา

3. **นายทศพร มูลศาสตรสาทร** ผู้ช่วยปลัดกระทรวง สำนักงานปลัดกระทรวง ดำรงตำแหน่ง เอกอัครราชทูตประจำกระทรวง สำนักงานปลัดกระทรวง

4. **นางศันสนีย สหัสสะรังษี** รองอธิบดีกรมเศรษฐกิจระหว่างประเทศ ดำรงตำแหน่ง เอกอัครราชทูต สถานเอกอัครราชทูต ณ กรุงวอร์ซอ สาธารณรัฐโปแลนด์

ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ซึ่งการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศ ตามข้อ 1. ข้อ 2. และ 4. ได้รับความเห็นชอบจากประเทศผู้รับ

**10. เรื่อง การแต่งตั้งข้าราชการพลเรือนสามัญให้ดำรงตำแหน่งผู้ตรวจราชการกระทรวงแรงงาน (กระทรวงแรงงาน)**

คณะรัฐมนตรีมีมติอนุมัติตามที่กระทรวงแรงงานเสนอเสนอแต่งตั้ง **นายวิวัฒน์ จิระพันธุ์วานิช**  รองอธิบดีกรมการจัดหางาน ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงแรงงาน ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**11. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้งข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นายวีระกุล อรัณยะนาค** ผู้ตรวจราชการกระทรวง สำนักงานปลัดกระทรวง ดำรงตำแหน่ง ศึกษาธิการภาค สำนักงานศึกษาธิการภาค 1 (ปทุมธานี) สำนักงานปลัดกระทรวง

2. **นายพิธาน พื้นทอง** ที่ปรึกษาด้านพัฒนาระบบเครือข่ายและการมีส่วนร่วม (นักวิชาการศึกษาทรงคุณวุฒิ) สำนักงานคณะกรรมการการศึกษาขั้นพื้นฐาน ดำรงตำแหน่ง ศึกษาธิการภาค สำนักงานศึกษาธิการภาค 4 (ราชบุรี) สำนักงานปลัดกระทรวง

3. **นายพีระ รัตนวิจิตร** ที่ปรึกษาด้านมาตรฐานการศึกษา (นักวิชาการศึกษาทรงคุณวุฒิ) สำนักงานคณะกรรมการการศึกษาขั้นพื้นฐาน ดำรงตำแหน่ง ศึกษาธิการภาค สำนักงานศึกษาธิการภาค 9 (ชลบุรี) สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อให้เป็นไปตามคำสั่งหัวหน้าคณะรักษาความสงบแห่งชาติ ที่ 1/2560 เรื่อง การแก้ไขปัญหาการบริหารงานบุคคลของกระทรวงศึกษาธิการ ลงวันที่ 10 มกราคม 2560 ที่ให้กระทรวงศึกษาธิการมีตำแหน่งศึกษาธิการภาค เป็นตำแหน่งประเภทบริหารระดับสูง โดย ก.พ. ได้มีมติรับทราบการกำหนดตำแหน่งดังกล่าว

**12. เรื่อง แต่งตั้งกรรมการผู้ทรงคุณวุฒิในคณะกรรมการธุรกรรมทางอิเล็กทรอนิกส์**

คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอแต่งตั้งกรรมการผู้ทรงคุณวุฒิในคณะกรรมการธุรกรรมทางอิเล็กทรอนิกส์ จำนวน 12 คน แทนกรรมการผู้ทรงคุณวุฒิเดิมที่ได้ดำรงตำแหน่งครบวาระสามปีแล้ว เมื่อวันที่ 7 เมษายน 2560 ดังนี้

1. **ด้านการเงิน ภาครัฐ** นางสาวสุทธิรัตน์ รัตนโชติ **ภาคเอกชน** นางวัลลยา แก้วรุ่งเรือง

2. **ด้านการพาณิชย์อิเล็กทรอนิกส์ ภาครัฐ** นางสาวสิริธิดา พนมวัน ณ อยุธยา **ภาคเอกชน** นายบุรินทร์ เกล็ดมณี

3. **ด้านนิติศาสตร์ ภาครัฐ** นางสาวจารุวรรณ เฮงตระกูล **ภาคเอกชน** นายเดชอุดม ไกรฤทธิ์

4. **ด้านวิทยาการคอมพิวเตอร์ ภาครัฐ** นายสุรศักดิ์ สงวนพงษ์ **ภาคเอกชน** นายรอม หิรัญพฤกษ์

5. **ด้านวิทยาศาสตร์หรือวิศวกรรมศาสตร์ ภาครัฐ** นายชัยชนะ มิตรพันธ์ **ภาคเอกชน** นายยรรยง เต็งอำนวย

6. **ด้านสังคมศาสตร์ ภาครัฐ** พลตำรวจตรี ศิริพงษ์ ติมุลา **ภาคเอกชน** ศาสตราจารย์พิเศษ กมลชัย รัตนสกาววงศ์

ทั้งนี้ ตั้งแต่วันที่ 2 พฤษภาคม 2560 เป็นต้นไป

**13. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายธนากร บัวรัษฏ์** ผู้อำนวยการสำนัก 9 สำนักข่าวกรองแห่งชาติ ให้ดำรงตำแหน่ง ที่ปรึกษาด้านการต่อต้านการก่อการร้ายและอาชญากรรมข้ามชาติ (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ สำนักนายกรัฐมนตรี ตั้งแต่วันที่ 10 พฤศจิกายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอแต่งตั้ง **นายสุทิน ลี้ปิยะชาติ** ผู้อำนวยการสำนักงานเลขาธิการ สำนักงานคณะกรรมการพัฒนาการเศรษฐกิจและสังคมแห่งชาติ ให้ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี ตั้งแต่วันที่ 7 ตุลาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**15. เรื่อง รัฐบาลสาธารณรัฐชิลีเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐชิลีประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐชิลีมีความประสงค์ขอแต่งตั้ง นายคริสเตียน เรเรน(Mr. Christian Rehren) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐชิลีประจำประเทศไทย โดยมีถิ่นพำนัก ณ กรุงเทพมหานคร สืบแทน นายฮาเวียร์ เบกเกอร์ มาร์แชล (Mr. Javier Becker Marshall) ตามที่กระทรวงการต่างประเทศเสนอ

**16. เรื่อง การแต่งตั้งบุคคลเพื่อมาปฏิบัติหน้าที่ในสำนักงานบริหารนโยบายของนายกรัฐมนตรีตามระเบียบสำนักนายกรัฐมนตรีว่าด้วยสำนักงานบริหารนโยบายของนายกรัฐมนตรี พ.ศ. 2560**

คณะรัฐมนตรีมีมติรับทราบคำสั่งนายกรัฐมนตรี รวม 3 เรื่อง ประกอบด้วย 1) คำสั่งนายกรัฐมนตรี ที่ 15/2560 เรื่อง ให้ข้าราชการและพนักงานราชการมาปฏิบัติหน้าที่ในสำนักงานบริหารนโยบายของนายกรัฐมนตรีอีกหน้าที่หนึ่ง 2) คำสั่งนายกรัฐมนตรี ที่ 16/2560 เรื่องแต่งตั้งรองผู้อำนวยการ ที่ปรึกษาประจำสำนักงาน ผู้ช่วยผู้อำนวยการ สำนักงานบริหารนโยบายของนายกรัฐมนตรี 3) คำสั่งนายกรัฐมนตรี ที่ 17/2560 เรื่องแต่งตั้งผู้ทรงคุณวุฒิในคณะกรรมการบริหารสำนักงานบริหารนโยบายของนายกรัฐมนตรี ดังนี้

**คำสั่งนายกรัฐมนตรี ที่ 15/2560 เรื่อง ให้ข้าราชการและพนักงานราชการมาปฏิบัติหน้าที่ในสำนักงานบริหารนโยบายของนายกรัฐมนตรีอีกหน้าที่หนึ่ง**

ตามที่ได้มีคำสั่งหัวหน้าคณะรักษาความสงบแห่งชาติ ที่ 18/2560 เรื่อง แก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ 3/2560 ให้ตั้งสำนักงานบริหารนโยบายของนายกรัฐมนตรีขึ้นภายในสำนักเลขาธิการคณะรัฐมนตรี โดยให้ผู้อำนวยการสำนักงานบริหารนโยบายของนายกรัฐมนตรีปฏิบัติหน้าที่ขึ้นตรงต่อนายกรัฐมนตรี และได้มีระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 นั้น

เพื่อประโยชน์ในการปฏิบัติงานของสำนักงานบริหารนโยบายของนายกรัฐมนตรีเป็นไปด้วยความเรียบร้อยและมีประสิทธิภาพ อาศัยอำนาจตามความในข้อ 13 ของระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 จึงให้ข้าราชการและพนักงานราชการ จำนวน 21 ราย ปฏิบัติหน้าที่ในสำนักงานอีกหน้าที่หนึ่ง ดังนี้

1. นายปกรณ์ นิลประพันธ์ รองเลขาธิการคณะกรรมการกฤษฎีกา สำนักงานคณะกรรมการกฤษฎีกา

2. นายบัณฑูร เศรษฐศิโรตม์ ผู้ทรงคุณวุฒิด้านยุทธศาสตร์และการปฏิรูปประเทศ พนักงานราชการพิเศษระดับประเทศ สำนักเลขาธิการคณะรัฐมนตรี

3. นางนิชา หิรัญบูรณะ ธุวธรรม รองเลขาธิการนายกรัฐมนตรีฝ่ายบริหาร สำนักเลขาธิการนายกรัฐมนตรี

4. นายดนุชา พิชยนันท์ รองเลขาธิการคณะกรรมการพัฒนาการเศรษฐกิจและสังคมแห่งชาติ สำนักงานคณะกรรมการพัฒนาการเศรษฐกิจและสังคมแห่งชาติ

5. นางสาวอ้อนฟ้า เวชชาชีวะ รองเลขาธิการคณะรัฐมนตรี สำนักเลขาธิการคณะรัฐมนตรี

6. นางณัฐฏ์จารี อนันตศิลป์ รองเลขาธิการคณะรัฐมนตรี สำนักเลขาธิการคณะรัฐมนตรี

7. นางชุติมา หาญเผชิญ รองเลขาธิการคณะกรรมการข้าราชการพลเรือน สำนักงานคณะกรรมการข้าราชการพลเรือน

8. นางอุดมพร เอกเอี่ยม ผู้ช่วยเลขาธิการคณะรัฐมนตรี สำนักเลขาธิการคณะรัฐมนตรี

9. นางสาวปริยนงคราญ จงธรรมคุณ นักวิเคราะห์นโยบายและแผนชำนาญการพิเศษ สำนักเลขาธิการคณะรัฐมนตรี

10. นางสาวณัฐสุพิน ชนประเสริฐ นิติกรชำนาญการพิเศษ สำนักเลขาธิการคณะรัฐมนตรี

11. นางสาวจิตตา กิตติเสถียรนนท์ นักวิเคราะห์นโยบายและแผนชำนาญการพิเศษ สำนักเลขาธิการคณะรัฐมนตรี

12. นายปุณณลักขิ์ สุรัสวดี นักวิเคราะห์นโยบายและแผนชำนาญการพิเศษ สำนักงานคณะกรรมการพัฒนาการเศรษฐกิจและสังคมแห่งชาติ

13. นายสุพัฒน์ เมธีวรพจน์ นักวิเคราะห์นโยบายและแผนชำนาญการ สำนักเลขาธิการคณะรัฐมนตรี

14. นายสุกิตติ์ ศิวนันท์สกุล นักวิเคราะห์นโยบายและแผนชำนาญการ สำนักงานคณะกรรมการพัฒนาการเศรษฐกิจและสังคมแห่งชาติ

15. นางสาวอรนุช รัตนะ นักวิเคราะห์นโยบายและแผนชำนาญการ สำนักงานคณะกรรมการพัฒนาการเศรษฐกิจและสังคมแห่งชาติ

16. นางสาวทัศน์ศุภางค์ ทัยประสิทธิพร นักวิเคราะห์นโยบายและแผนชำนาญการ สำนักเลขาธิการคณะรัฐมนตรี

17. นางสาวกานต์พิชชา ปิ่นแก้ว นักวิเคราะห์นโยบายและแผนชำนาญการ สำนักเลขาธิการคณะรัฐมนตรี

18. นายกฤตวิช พิชญาภรณ์ นักวิเคราะห์นโยบายและแผนปฏิบัติการ สำนักงานคณะกรรมการพัฒนาการเศรษฐกิจและสังคมแห่งชาติ

19. นางสาวปวิตรา มายิ่งเจริญ นักวิชาการสรรพากรปฏิบัติการ กรมสรรพากร

20. นางสาวอุษยาทร ชะระภิญโญ นักวิเคราะห์นโยบายและแผนปฏิบัติการ สำนักเลขาธิการคณะรัฐมนตรี

21. นางสาวจิดาภา พวงดอกไม้ นักวิเคราะห์นโยบายและแผนปฏิบัติการ สำนักเลขาธิการคณะรัฐมนตรี

ทั้งนี้ ตั้งแต่วันที่ 1 พฤษภาคม พ.ศ. 2560 เป็นต้นไป

**คำสั่งนายกรัฐมนตรี ที่ 16/2560 เรื่องแต่งตั้งรองผู้อำนวยการ ที่ปรึกษาประจำสำนักงาน ผู้ช่วยผู้อำนวยการ สำนักงานบริหารนโยบายของนายกรัฐมนตรี**

ตามที่ได้มีคำสั่งหัวหน้าคณะรักษาความสงบแห่งชาติ ที่ 18/2560 เรื่อง แก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ 3/2560 ให้ตั้งสำนักงานบริหารนโยบายของนายกรัฐมนตรีขึ้นภายในสำนักเลขาธิการคณะรัฐมนตรี โดยให้ผู้อำนวยการสำนักงานบริหารนโยบายของนายกรัฐมนตรีปฏิบัติหน้าที่ขึ้นตรงต่อนายกรัฐมนตรี และได้มีระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 นั้น

เพื่อประโยชน์ในการปฏิบัติงานของสำนักงานบริหารนโยบายของนายกรัฐมนตรีเป็นไปด้วยความเรียบร้อยและมีประสิทธิภาพ อาศัยอำนาจตามความในข้อ 6 ของระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 จึงแต่งตั้งบุคคลและข้าราชการ รวม 11 ราย ปฏิบัติหน้าที่ในสำนักงาน ดังนี้

1. รองผู้อำนวยการ ประกอบด้วย 1.1 นายปกรณ์ นิลประพันธ์ 1.2 นายบัณฑูร เศรษฐศิโรตม์

2. ที่ปรึกษาประจำสำนักงาน ประกอบด้วย 2.1 นายสุมิท แช่มประสิทธิ์ 2.2 นางสีลาภรณ์ บัวสาย 2.3 พลเรือเอก ประสาน สุขเกษตร

3. ผู้ช่วยผู้อำนวยการ ประกอบด้วย 3.1 นางนิชา หิรัญบูรณะ ธุวธรรม 3.2 นายดนุชา พิชยนันท์ 3.3 นางสาวอ้อนฟ้า เวชชาชีวะ 3.4 นางณัฐฏ์จารี อนันตศิลป์ 3.5 นางชุติมา หาญเผชิญ 3.6 นางอุดมพร เอกเอี่ยม

ทั้งนี้ ตั้งแต่วันที่ 1 พฤษภาคม พ.ศ. 2560 เป็นต้นไป

**คำสั่งนายกรัฐมนตรี ที่ 17/2560 เรื่องแต่งตั้งผู้ทรงคุณวุฒิในคณะกรรมการบริหารสำนักงานบริหารนโยบายของนายกรัฐมนตรี**

ตามที่ได้มีคำสั่งหัวหน้าคณะรักษาความสงบแห่งชาติ ที่ 18/2560 เรื่อง แก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ 3/2560 ให้ตั้งสำนักงานบริหารนโยบายของนายกรัฐมนตรีขึ้นภายในสำนักเลขาธิการคณะรัฐมนตรี โดยให้ผู้อำนวยการสำนักงานบริหารนโยบายของนายกรัฐมนตรีปฏิบัติหน้าที่ขึ้นตรงต่อนายกรัฐมนตรี และได้มีระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 นั้น

เพื่อประโยชน์ในการปฏิบัติงานของสำนักงานบริหารนโยบายของนายกรัฐมนตรีเป็นไปด้วยความเรียบร้อยและมีประสิทธิภาพ อาศัยอำนาจตามความในข้อ 8 ของระเบียบสำนักนายกรัฐมนตรีว่าด้วยการจัดตั้งสำนักงานบริหารนโยบายของนายกรัฐมนตรี พ.ศ. 2560 จึงแต่งตั้งบุคคลเป็นผู้ทรงคุณวุฒิในคณะกรรมการบริหารสำนักงานบริหารนโยบายของนายกรัฐมนตรี ดังนี้

1. นายชวลิต ชูขจร 2. พันเอก นิมิตต์ สุวรรณรัฐ 3. นางมิ่งขวัญ วิชยารังสฤษดิ์ 4. นางสาววิบูลย์ลักษณ์ ร่วมรักษ์ 5. นายสมศักดิ์ โชติรัตนะศิริ 6. นายสุพศิน สุเมธิวิทย์

ทั้งนี้ ตั้งแต่วันที่ 1 พฤษภาคม พ.ศ. 2560 เป็นต้นไป

.............................